Reverendo patri ac domino G[uillelmo], abbati Cluniacensi, frater M., prior de Najara, salutem et obedientiam tam debitam quam devotam. Gunsalvus, lator præsentium, devotus et fervens erga ordinem et matrem suam ecclesiam Cluniacensem, instabat nobis sine intermissione cum precibus, ut sibi concederemus ire ad matrem suam ecclesiam, quam cum ingenti affectu videre affectabat. Cujus voto animæ suæ salubri adquiescentes, misimus ipsum ad vos, pro eodem paternitatem vestram exorantes, quatinus ipsum in claustro Cluniacensi faciatis benigne recipi et tractari. Nam a pueritia in claustro Carrionensi se ordini Cluniaci subdidit, et ibidem in Dei obsequio penitus laboravit, honestam et religiosam, conservante Domino, ducens vitam.